En liten (ca. 9 millimeter), avlang, blank, gulbrun oldenborre. Oversiden er ikke påfallende hårete. "Snuten" (clypeus) er ovalt forlenget. Antennene er 10-leddete, de sju ytterste leddene deltar i viften, som har lange blader. Pronotum har avrundede sidekanter og noe innbuktet forkant slik at forhjørnene er tydelige, spredt og nokså fint punktert. Dekkvingene er parallellsidige med læraktig struktur og tre svake lengderibber.